পথে নামল নোট-রাজনীতি। 
বিধাননগরে গ্রাহকদের সহায়তা করতে ‘হেল্প ডেস্ক’ সিপিএমের ছাত্র-যুব সংগঠনের। নোট বাতিলের প্রতিবাদে দলীয় কর্মীদের রাস্তায় নামার নির্দেশ দিলেন যুব তৃণমূল সভাপতি তথা সাংসদ অভিষেক বন্দ্যোপাধ্যায়। বহরমপুরে পথে নেমে স্টেট ব্যাঙ্কের সামনে দাঁড়ানো গ্রাহকদের সঙ্গে কথা বলেন প্রদেশ কংগ্রেস সভাপতি অধীর চৌধুরী।
বিধাননগরের সেক্টর-১ এলাকার বিদ্যাসাগরে স্টেট ব্যাঙ্কের শাখা অফিসের কাছে শিবির করে গ্রাহকদের টাকা জমা দেওয়া এবং তোলার জন্য নির্দিষ্ট ফর্মপূরণে সাহায্য করছেন সিপিএমের ছাত্র-যুবরা। শনিবার থেকে ওই কর্মসূচি শুরু হয়েছে। রবিবার সেখানে উপস্থিত ছিলেন রাজ্যসভার সিপিএম সাংসদ ঋতব্রত বন্দ্যোপাধ্যায় এবং প্রাক্তন ছাত্রনেতা সপ্তর্ষি দেব। ওই একই জায়গায় এদিন তৃণমূলও একটি শিবির করে গ্রাহকদের ফর্মপূরণে সাহায্য করে।
সিপিএম এবং তৃণমূলের এই উদ্যোগকে কটাক্ষ করেছেন বিজেপি’র রাজ্য সভাপতি দিলীপ ঘোষ। তিনি বলেন, ‘‘ওরা মানুষের মধ্যে উদ্বেগ ছড়িয়েছিল। তাই ওরা ওইসব করছে। মানুষ ধৈর্য সহকারে ব্যাঙ্কে লাইন দিয়ে টাকা জমা দিচ্ছেন।’’
অভিষেক ফেসবুক মারফত যুবকর্মীদের আবেদন জানিয়েছেন, বয়স্ক মানুষ, শারীরিক প্রতিবন্ধী, অন্তঃসত্ত্বা, শ্রমিক, কৃষকদের (যাঁরা ব্যাঙ্কের ফর্মপূরণ করতে জানেন না) সাহায্যে এগিয়ে আসার। ব্যাঙ্ক এবং এটিএমের সামনে জলের ব্যবস্থা করার কথাও দলীয় কর্মীদের বলেছেন তিনি।
সিপিএমের এক ছাত্রনেতা এদিন বলেন, ‘‘দু’দিনে প্রায় ২৫০ গ্রাহকের ফর্ম আমরা পূরণ করে দিয়েছি। তাঁদের অনেকেই বৃদ্ধ। ১৬ নম্বর ট্যাঙ্ক সংলগ্ন অন্ধ্র ব্যাঙ্কের শাখার কাছে একই ধরনের একটি শিবির আমরা করব। শিবির করার জন্য দলের পক্ষ থেকে কোনও নির্দেশ আমাদের দেওয়া হয়নি। নিজেরাই আলোচনা করে সিদ্ধান্ত নিয়েছি।’’ 
ব্যাঙ্ক থেকে ডিপো়জিট এবং মানি এক্সচেঞ্জ ফর্ম তুলেছিলেন সিপিএমের ছাত্র-যুবকর্মীরা। তাঁরা সেই ফর্মগুলি বয়স্কদের মধ্যে বিলি করেন। সিপিএমের ছাত্র-যুবদের দাবি, তাঁদের কর্মসূচি দেখে এদিন সকাল থেকে শাসকদলও একই জায়গায় একটি শিবির খুলেছে।